 NA CHARLES WASONGA MWANDANI wa Rais William Ruto, bloga Dennis Itumbi na wakili Miguna Miguna, wamejiunga na wale wanaolilia haki kufuatia mauaji ya kinyama ya bloga maarufu katika Kaunti ya Meru, Daniel Muthiani almaarufu ‘Sniper’. Bw Itumbi anahoji kujivuta kwa Idara ya Upelelezi wa Makosa ya Jinai (DCI) kuhusiana na uchunguzi wa mauaji hayo na kukamatwa kwa washukiwa. Aidha, analalamikia kile anachodai ni unyamavu wa Ofisi ya Mkurugenzi wa Mashtaka ya Umma (ODPP) kuhusiana na suala hilo. “Hivi kumbe mshukiwa mmoja alikamatwa kuhusiana na kutekwa nyara kwa Sniper lakini ODPP haikutoa mwelekeo kuhusu kushtakiwa kwake. DCI iliambia mahakama wanasubiri ODPP. Mbona ofisi hii inachelewesha suala hili? Mbona DPP amenyamaza kindani na hadharani?” Bw Itumbi akalalamika. Kwa upande, wake Miguna Miguna alilalamikia unyamavu wa Inspekta Jenerali wa Polisi (IG) Japhet Koome kuhusiana na kisa cha mauaji ya Muthiani. Wakili huyo amewataka Wakenya kuuliza ukweli kutoka kwa maafisa wa usalama kuhusu mauaji ya bloga huyo, akitaja mauaji yake kama kielelezo cha mwenendo wa dharau kwa sheria uliokithiri nchini. “Kenya ni nchi iliyosheheni vitendo vya maovu na dharau kwa uzingativu wa sheria. Siku hii ya Krismasi, Wakenya wanataka kusikia kutoka kwa DCI na Japhet Koome kuhusu mauaji ya kikatili ya Sniper!” wakili Miguna akaandika katika ukurasa wake wa mtandao wa kijamii wa X, zamani ukijulikana kama Twitter. Maiti ya Muthiani ilipatikana imetupwa katika mto Mutonga, katika kaunti ya Tharaka Nithi mnamo Desemba 16, 2023, siku chache baada ya kutoweka kwake. Alikuwa ametoweka tangu Desemba 2, 2023 Upasuaji uliofanyiwa maiti yake na mwanapatholojia mkuu wa Serikali Dkt Johansen Oduor katika Hospitali ya Marimanti Level 4, ulionyesha kuwa Sniper aliteswa kabla ya kuuawa kinyama. Mwili wake ulipatikana na majeraha shingoni huku mbavu kadha zikiwa zimevunjika. Aidha, kulikuwa na majeraha kichwani. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  